**Úrad verejného zdravotníctva**

**Slovenskej republiky**

**Trnavská cesta 52**

**P.O.BOX 45**

**826 45 Bratislava**

Bratislava, 05.03.2021

**Neriskujte a dôsledne zvažujte nevyhnutnosť každej cesty do zahraničia**

Prosíme ľudí, aby veľmi dôsledne zvažovali nevyhnutnosť každej cesty do zahraničia. Rekreáciu v zahraničí v takto vážnej epidemiologickej situácii neodporúčame.

Neriskujte. Urobte všetko pre to, aby ste neprispeli k šíreniu nových variantov vírusu SARS-CoV-2 na Slovensku. Chráňte zdravie ľudí, s ktorými prichádzate do kontaktu.

Situácia je vážna a hrozba skutočná.

Ďakujeme všetkým, ktorí sa správajú obozretne a zodpovedne.

**Ak sa vraciate zo zahraničia, riaďte sa nasledovnými postupmi:**

* Dodržujte odstupy, majte počas cesty správne nasadený respirátor, umyte alebo vydezinfikujte si ruky vždy, keď je to možné.
* **V momente prechodu hraníc už musíte byť registrovaní cez formulár eHranica (**[**http://korona.gov.sk/ehranica**](http://korona.gov.sk/ehranica)**). Ak na Slovensko vstupujete letecky, ste zároveň povinní vyplniť elektronický formulár na vyhľadanie cestujúceho v súvislosti s ochranou verejného zdravia, ktorý je zverejnený na** [**https://www.mindop.sk/covid/**](https://www.mindop.sk/covid/)**.**
* Je nevyhnutné, aby ste hneď po prekročení hraníc nastúpili do 14-dňovej karantény. **O izolácii ste povinní informovať svojho ošetrujúceho lekára.**
* Testovanie RT-PCR metódou podstupujte najskôr na 8. deň po návrate na Slovensko.
* Ak ste navštívili výlučne krajiny EÚ, Island, Nórsko, Lichtenštajnsko, Švajčiarsko alebo Spojené kráľovstvo Veľkej Británie a Severného Írska **a nemáte príznaky,** môžete karanténu ukončiť aj bez testovania uplynutím 14-dňovej lehoty. V prípade, že ste navštívili inú krajinu, karanténu je možné ukončiť obdržaním negatívneho výsledku RT-PCR testu na ochorenie COVID-19. **Nie je možné ju ukončiť bez testovania, a to aj v prípade, že nemáte príznaky.**
* Počas 14-dňovej karantény neopúšťajte miesto izolácie, neprijímajte návštevy. Nezabúdajte, že prísnu karanténu s vami podstupujú aj členovia domácnosti, vrátane detí. **Deti do 10 rokov sú testované iba v prípade, že tak rozhodne ošetrujúci lekár** alebo **príslušný regionálny úrad verejného zdravotníctva. Izolácia im končí zároveň s ostatnými členmi spoločnej domácnosti.**
* **Nechoďte na pracovisko a nepúšťajte dieťa do kolektívu skôr, než uplynie lehota 14 dní.** Riziko, že sa infekcia vo vašom tele rozvinie až po testovaní, dokážete redukovať práve svojim zodpovedným prístupom.

Úrad verejného zdravotníctva Slovenskej republiky a regionálne úrady verejného zdravotníctva